Aksiegroep pleit vir behoud van Afrikaans by universiteitPeter Marais, Cobus Pienaar en prof. Hermann Giliomee by Stellenbosch Lente se protesaksie. Foto: Verskaf. Die groep Stellenbosch Lente het die naweek ŉ memorandum aan die Universiteit Stellenbosch (US) oorhandig, waarin hulle eis dat dié universiteit sy Afrikaanse karakter behou. Die aksiegroep het Saterdagoggend ŉ vreedsame protesaksie buite die administrasiegebou van die universiteit gehou, waar hulle saam met verskeie organisasies en individue gepleit het vir ŉ Afrikaanse universiteit. Hulle het ook geëis dat die universiteit die aftakeling van die taal as onderrigmedium staak. “Vat eerder die enorme bedrae wat hiervoor aangewend word en skep beurse vir behoeftige Afrikaanssprekendes, of verminder studentegelde in die algemeen,” was die pleidooi tydens die byeenkoms. Prof. Hermann Giliomee, taalstryder en historikus, het tydens sy toespraak weereens die reg tot twee Afrikaanse universiteite volgens die Grondwet beklemtoon. Hy het ook sy kommer uitgespreek oor die stelselmatige aftakeling van Afrikaans op die universiteit. “Die taalstryd is nie ŉ konvensionele stryd nie, maar ŉ guerrillastryd. Eerskomende Donderdag word ŉ mosie voor die konvokasie se jaarlikse vergadering gelê om te eis dat Afrikaans sy status by Stellenbosch behou. Op 16 Maart word die saak ook voor die hof gebring oor die vraag of die raad van die universiteit die reg het om studente se reg tot onderrig in Afrikaans weg te neem,” het Giliomee gesê. Hy het verlede week ŉ brief aan die US se konvokasielede gestuur, waarin hy in sy persoonlike hoedanigheid ŉ beroep op die lede gedoen het om die vergadering in Stellenbosch op 26 Januarie by te woon. Die Vlaamse sanger Stef Bos, wat ook by die aksie was, het gesê hy is lief vir die taal en daarom is dit vir hom belangrik om te veg vir die behoud van Afrikaans. “Afrikaans is deel van ons genetiese erflating. Ons kan nie daarsonder leef nie.” Nog ŉ spreker, Peter Marais, oudpremier van die Wes-Kaap en medevoorsitter van die Kaapse Federale Alliansie (KFA), het genoem sy beweging beskou die Kaap as ŉ eie onafhanklike gebied, met bruinmense en Afrikaanssprekendes wat demografies in die meerderheid is. “Afrikaans is die voertaal hier. As alle Afrikaanssprekendes saamstaan, sal dit ŉ groot magsbasis bied.” Verskeie jeugleiers van politieke partye het ook protesaksies bygewoon waar onder meer Carlo Viljoen van die Cape Party en Misha-Lamé Schoeman van die Vryheidsfront Plus, ook roerende pleidooie gelewer het ter behoud van Afrikaans as onderrigmedium by die universiteit. Die aksiegroep het hulself ook beroep op die bepalings van die testament van Jan Marais, wat duisende ponde geskenk het vir die stigting van ŉ Afrikaanse universiteit op Stellenbosch. “Selfs Helen Zille, oudleier van die DA, het versoek dat die US ŉ Afrikaanse karakter moet behou. Stellenbosch dien ŉ groot gebied met honderde skole, die hele Kaapland en naburige state soos Namibië, waar meestal Afrikaans gepraat word. Die universiteit se bestuur kan eenvoudig nie meer toegelaat word om Afrikaans se uniekheid verder af te breek nie,” het Cobus Pienaar, woordvoerder vir Stellenbosch Lente, gesê. Volgens Pienaar beplan die aksiegroep verskeie verdere protesgeleenthede ter behoud van Afrikaans sodra die universiteit amptelik vir die jaar geopen het.